b'\n_START_ARTICLE_\nMonica Macovei\n_START_SECTION_\nFamilie \xc8\x99i studii\n_START_PARAGRAPH_\nMonica Luisa Macovei (nume de fat\xc4\x83 Gherghescu) s-a n\xc4\x83scut \xc3\xaen Bucure\xc8\x99ti. Tat\xc4\x83l ei, Vasile Gherghescu, era originar din Giurgiu, fiind de profesie jurist. Mama ei, Silvia Gherghescu, este originar\xc4\x83 din Transilvania, dintr-o familie rom\xc3\xa2n\xc4\x83 unit\xc4\x83 din S\xc3\xa2ngeorz, Bistri\xc8\x9ba-N\xc4\x83s\xc4\x83ud. Silvia Gherghescu a fost profesoar\xc4\x83 de biologie la Liceul Caragiale din Bucure\xc8\x99ti \xc8\x99i autoare de manuale \xc8\x99colare._NEWLINE_Dup\xc4\x83 cum \xc3\xae\xc8\x99i amintea mama ei, \xe2\x80\x9eC\xc3\xa2nd era copil\xc4\x83, avea o sensibilitate poate exagerat\xc4\x83\xe2\x80\x9d. C\xc3\xa2nd a venit vremea s\xc4\x83-\xc8\x99i aleag\xc4\x83 specializarea pe care s\xc4\x83 o urmeze \xc3\xaen facultate, ar fi vrut s\xc4\x83 se \xc3\xaendrepte spre domeniul umanist, \xc3\xaens\xc4\x83 mama ei s-a opus, dorind s\xc4\x83 o vad\xc4\x83 medic. \xc3\x8en cele din urm\xc4\x83, sf\xc4\x83tuindu-se \xc8\x99i cu tat\xc4\x83l s\xc4\x83u, care era jurist, a decis s\xc4\x83 dea examenul de admitere pentru Facultatea de Drept._NEWLINE_Monica Macovei a studiat la Facultatea de Drept a Universit\xc4\x83\xc8\x9bii Bucure\xc8\x99ti (1978-1982), pe care a absolvit-o cu diplom\xc4\x83 de merit. Macovei a absolvit facultatea cu nota zece, fiind a patra pe \xc8\x9bar\xc4\x83 din promo\xc8\x9bia ei.\n_START_SECTION_\nProcuror\n_START_PARAGRAPH_\nMonica Macovei a lucrat ca procuror \xc3\xaentre anii 1983 \xc8\x99i 1997. Dup\xc4\x83 absolvirea facult\xc4\x83\xc8\x9bii, a fost repartizat\xc4\x83 ca procuror \xc3\xaen cadrul procuraturii locale Giurgiu._NEWLINE_La scurt timp dup\xc4\x83 definitivat, s-a transferat ca procuror la procuratura sectorului 1 din Bucure\xc8\x99ti, unde a activat p\xc3\xa2n\xc4\x83 la \xc3\xaenceputul anului 1990. \xc3\x8en acea perioad\xc4\x83, Macovei a instrumentat dosare din domeniul transporturilor._NEWLINE_\xc3\x8en 1990, a fost numit\xc4\x83 \xc3\xaen func\xc8\x9bia de \xc8\x99ef al biroului de supraveghere cercet\xc4\x83ri penale din procuraturii municipiului Bucure\xc8\x99ti, fiind promovat\xc4\x83 \xc3\xaen 1993 \xc3\xaen cadrul Parchetului General, la Sec\xc8\x9bia de Urm\xc4\x83rire Penal\xc4\x83 \xc8\x99i Criminalistic\xc4\x83 \xe2\x80\x93 Serviciul pentru drepturile omului \xc8\x99i criminologie._NEWLINE_\xc3\x8en perioada 1992-1994, a fost bursier\xc4\x83 la Universitatea Statului New York/Universitatea Central European\xc4\x83 (CEU), unde a ob\xc8\x9binut diploma de Master of Law (LLM) \xc3\xaen drept constitu\xc8\x9bional comparat. \xc3\x8en 1994 a participat la un seminar de teoria \xc8\x99i practica drepturilor omului, drept european \xc8\x99i interna\xc8\x9bional la facultatea de drept a Universit\xc4\x83\xc8\x9bii Birmingham. Tot \xc3\xaen 1994 a urmat un curs de drept interna\xc8\x9bional public \xc8\x99i institu\xc8\x9bii transna\xc8\x9bionale la Salzburg. \xc3\x8en 1995 a urmat un curs avansat pentru protec\xc8\x9bia interna\xc8\x9bional\xc4\x83 a drepturilor omului la Universitatea \xc3\x85bo din Finlanda._NEWLINE_\xc3\x8en anul 1997 Monica Macovei a demisionat din procuratur\xc4\x83 \xc8\x99i s-a \xc3\xaenscris ca avocat \xc3\xaen Baroul Bucure\xc8\x99ti, unde a lucrat p\xc3\xa2n\xc4\x83 \xc3\xaen 2004, c\xc3\xa2nd a fost numit\xc4\x83 \xc3\xaen func\xc8\x9bia de ministru al justi\xc8\x9biei.\n_START_SECTION_\nAvocat \xc8\x99i expert\n_START_PARAGRAPH_\n\xc3\x8en paralel, a desf\xc4\x83\xc8\x99urat activit\xc4\x83\xc8\x9bi de expert \xc8\x99i consultant pe teme juridice: profesor asociat la \xc8\x98coala Superioar\xc4\x83 de Jurnalistic\xc4\x83 (1994-2002); expert/consultant pentru Consiliul Europei (1996-2004); expert/consultant pentru Federa\xc8\x9bia Interna\xc8\x9bional\xc4\x83 Helsinki, OSI, Centrul European pentru Drepturile Romilor, UNDP \xc8\x99i alte organiza\xc8\x9bii interna\xc8\x9bionale (1997-2002). \xc3\x8entre anii 1996-2004 a activat \xc3\xaen calitate de consultant pentru Asocia\xc8\x9bia pentru Ap\xc4\x83rarea Drepturilor Omului-Comitetul Helsinki. Dup\xc4\x83 o perioad\xc4\x83 \xc3\xaen care a avut func\xc8\x9bia de vicepre\xc8\x99edinte al acesteia, \xc3\xaentre anii 2001-2004 Monica Macovei a fost pre\xc8\x99edintele asocia\xc8\x9biei._NEWLINE_In 1999, Monica Macovei a ob\xc8\x9binut o decizie pilot \xc3\xaen justi\xc8\x9bie, c\xc3\xa2nd, reprezent\xc3\xa2ndu-le \xc3\xaen calitatea de avocat pe Yvonne Oroveanu Niculescu \xc8\x99i Constantina \xe2\x80\x9eDina\xe2\x80\x9d Oroveanu, nepoatele politicianului \xc8\x99i prim-ministrului interbelic Constantin Argetoianu, a ob\xc8\x9binut ne\xc3\xaenceperea urm\xc4\x83ririi penale a fostului de\xc8\x9binut politic. Procurorul Carp a admis c\xc4\x83 deten\xc8\x9bia lui Constantin Argetoianu \xc3\xaentre 1950 \xc8\x99i 1955 la \xc3\x8enchisoarea Sighet fusese un abuz. Macovei a declarat c\xc4\x83 \xe2\x80\x9e[d]up\xc4\x83 aproape 45 de ani de la moartea sa, pe baza pl\xc3\xa2ngerii nepoatelor sale, Yvonne Oroveanu Niculescu \xc8\x99i Constantina Oroveanu, Sec\xc8\x9bia Parchetelor Militare a finalizat dosarul, adopt\xc3\xa2nd o solu\xc8\x9bie de nevinov\xc4\x83\xc8\x9bie care aduce reabilitarea legal\xc4\x83 \xc8\x99i moral\xc4\x83. Este prima solu\xc8\x9bie de acest fel din Rom\xc3\xa2nia \xc8\x99i deschide drumul afl\xc4\x83rii adev\xc4\x83rului, f\xc4\x83c\xc3\xa2nd parte din mult a\xc8\x99teptatul proces al comunismului\xe2\x80\x9d.\n_START_SECTION_\nMinistru al justi\xc8\x9biei\n_START_PARAGRAPH_\n\xc3\x8en ziua de 25 decembrie 2004, Macovei era la Breaza, cu p\xc4\x83rin\xc8\x9bii \xc8\x99i cu fiul ei. Se \xc3\xaentorsese pentru vacan\xc8\x9b\xc4\x83 din Bosnia. Conform propriei m\xc4\x83rturii, a fost sunat\xc4\x83 insistent toat\xc4\x83 diminea\xc8\x9ba de un num\xc4\x83r necunoscut \xc8\x99i c\xc3\xa2nd a r\xc4\x83spuns \xc3\xaentr-un final, a fost uimit\xc4\x83 c\xc4\x83 vorbea cu pre\xc8\x99edintele proasp\xc4\x83t ales, Traian B\xc4\x83sescu. Acesta i-a cerut s\xc4\x83 accepte portofoliul justi\xc8\x9biei \xc3\xaen guvernul T\xc4\x83riceanu, care avea s\xc4\x83 fie anun\xc8\x9bat a doua zi._NEWLINE_Macovei s-a consultat cu dou\xc4\x83 persoane, cu Manuela \xc8\x98tef\xc4\x83nescu, de la Apador-CH, care a sf\xc4\x83tuit-o s\xc4\x83 nu p\xc4\x83r\xc4\x83seasc\xc4\x83 societatea civil\xc4\x83, \xc8\x99i cu Alina Mungiu-Pippidi, care a \xc3\xaendemnat-o pe un ton imperativ s\xc4\x83 accepte. \xc3\x8en aceea\xc8\x99i zi, Macovei a condus p\xc3\xa2n\xc4\x83 la Bucure\xc8\x99ti, unde s-a \xc3\xaent\xc3\xa2lnit cu B\xc4\x83sescu. Pe 26 decembrie 2004, C\xc4\x83lin Popescu T\xc4\x83riceanu a anun\xc8\x9bat componen\xc8\x9ba guvernului._NEWLINE_Pe 29 decembrie noul cabinet a depus jur\xc4\x83m\xc3\xa2ntul. Traian B\xc4\x83sescu i-a mul\xc8\x9bumit personal \xc3\xaen alocu\xc8\x9biunea sa: \xe2\x80\x9eO men\xc8\x9biune special\xc4\x83 fac pentru ministrul Justi\xc8\x9biei. \xc3\x8ei mul\xc8\x9bumesc doamnei Monica Macovei c\xc4\x83 a acceptat s\xc4\x83 fie membr\xc4\x83 a Guvernului Rom\xc3\xa2niei, d\xc3\xa2nsa fiind un om neangajat politic. Am dorit ca prin desemnarea ei \xc3\xaen func\xc8\x9bia de Ministru al Justi\xc8\x9biei s\xc4\x83 d\xc4\x83m Justi\xc8\x9biei un semnal de neangajare politic\xc4\x83. Eu cred c\xc4\x83 Justi\xc8\x9bia trebuie s\xc4\x83 \xc3\xaen\xc8\x9beleag\xc4\x83 c\xc4\x83, \xc3\xaencep\xc3\xa2nd de ast\xc4\x83zi, nu mai este o anex\xc4\x83 a politicienilor, ci este \xc3\xaen slujba legii.\xe2\x80\x9d_NEWLINE_Dup\xc4\x83 ceremonie, \xc3\xaen aceea\xc8\x99i zi \xe2\x80\x9eni s-a spus pleca\xc8\x9bi fiecare la minister \xc8\x99i prelua\xc8\x9bi ministerul. Nu-i cuno\xc8\x99team pe colegii de cabinet. Concret cum faci s\xc4\x83 preiei un minister, am \xc3\xaentrebat eu. \xc8\x98i mi s-a spus: \xc2\xabDu-te \xc8\x99i preia\xc2\xbb. Aveam \xc8\x99i serviciul secret SIPA. \xc8\x98i \xc3\xaentreb: p\xc4\x83i \xc8\x99i un serviciu secret cum se preia? Concret. A\xc8\x99a c\xc4\x83 m-am suit tot \xc3\xaen ma\xc8\x99ina asta, \xc3\xaempreun\xc4\x83 cu Renate Weber care fusese numit\xc4\x83 consilier\xc4\x83 la Cotroceni, \xc8\x99i l-am sunat pe Cristian Diaconescu, care era ministrul Justi\xc8\x9biei. [...] am intrat \xc3\xaen birou, unde m\xc4\x83 a\xc8\x99tepta Diaconescu, cu care am stat de vorb\xc4\x83 jum\xc4\x83tate de or\xc4\x83. Mi-a dat un sfat: \xc2\xabs\xc4\x83 nu semnezi f\xc4\x83r\xc4\x83 s\xc4\x83 te ui\xc8\x9bi \xc3\xaenainte\xc2\xbb.\xe2\x80\x9d_NEWLINE_Ministerul condus de Macovei a ini\xc8\x9biat proiecte de lege incluse \xc3\xaen strategia na\xc8\x9bional\xc4\x83 de lupt\xc4\x83 \xc3\xaempotriva corup\xc8\x9biei declan\xc8\x99at\xc4\x83 de Guvernul T\xc4\x83riceanu; legile privind reforma justi\xc8\x9biei (legea privind Consiliul Superior al Magistraturii, legea privind organizarea judec\xc4\x83toreasc\xc4\x83 \xc8\x99i legea privind statutul magistra\xc8\x9bilor), care au fost adoptate \xc3\xaen urma procedurii de asumare a r\xc4\x83spunderii guvernamentale, Legea nr. 90 din 15 aprilie 2005 (\xc3\xaen virtutea c\xc4\x83reia orice fost ministru poate fi anchetat pe baza dreptului comun, f\xc4\x83r\xc4\x83 avizul parlamentului) \xc8\x99i proiectul de lege privind \xc3\xaenfiin\xc8\x9barea Agen\xc8\x9biei Na\xc8\x9bionale de Integritate, al c\xc4\x83rei scop este controlarea averilor demnitarilor._NEWLINE_\xc3\x8en prima conferin\xc8\x9b\xc4\x83 de pres\xc4\x83 \xc3\xaen calitatea de ministru (din ianuarie 2005), Monica Macovei a declarat c\xc4\x83 analizeaz\xc4\x83 competen\xc8\x9ba \xc8\x99i activitatea Direc\xc8\x9biei Generale de Protec\xc8\x9bie \xc8\x99i Anticorup\xc8\x9bie, fostul Serviciu Independent pentru Protec\xc8\x9bie \xc8\x99i Anticorup\xc8\x9bie, urm\xc3\xa2nd ca \xc3\xaen func\xc8\x9bie de concluzii, s\xc4\x83 ia o decizie privitoare la existen\xc8\x9ba serviciului. A f\xc4\x83cut de asemenea referire la Raportul de \xc8\x9bar\xc4\x83 din anul 2004 al Comisiei Europene, care se \xc3\xaentreba \xe2\x80\x9ecare este rostul \xc8\x99i menirea unui serviciu de informa\xc8\x9bii \xc3\xaen cadrul Ministerului Justi\xc8\x9biei\xe2\x80\x9d.  \xc3\x8en martie 2005, l-a demis pe generalul Dan Gheorghe, adjunctul \xc8\x99efului DGPA \xc8\x99i un protejat al lui Ion Iliescu._NEWLINE_La 13 februarie 2007 Senatul Rom\xc3\xa2niei a adoptat \xc3\xaempotriva ministrului Monica Macovei o mo\xc8\x9biune simpl\xc4\x83 cu denumirea de \xe2\x80\x9eMinciuna - adev\xc4\x83rul justi\xc8\x9biei Macovei\xe2\x80\x9c. Mo\xc8\x9biunea a fost anun\xc8\x9bat\xc4\x83 de Partidul Conservator, condus de omul de afaceri Dan Voiculescu, la 3 ianuarie 2007, trei zile dup\xc4\x83 intrarea Rom\xc3\xa2niei \xc3\xaen Uniunea European\xc4\x83. Mo\xc8\x9biunea a fost ini\xc8\x9biat\xc4\x83 parlamentar la 30 ianuarie 2007 de Partidul Conservator \xc8\x99i a fost sus\xc8\x9binut\xc4\x83 de PSD, votat\xc4\x83 la 13 februarie 2007 \xc8\x99i adoptat\xc4\x83 cu 81 voturi pentru \xc8\x99i 46 voturi \xc3\xaempotriv\xc4\x83. Mo\xc8\x9biunea a cuprins acuza\xc8\x9bii \xc3\xaentre care \xc8\x99i lipsa unei strategii de reform\xc4\x83 a sistemului judiciar, de\xc8\x99i o strategie fusese adoptat\xc4\x83 de guvern \xc3\xaen martie 2005 \xc8\x99i publicat\xc4\x83 \xc3\xaen Monitorul Oficial._NEWLINE_Dup\xc4\x83 adoptarea mo\xc8\x9biunii \xc3\xaempotriva sa, Monica Macovei a refuzat totu\xc8\x99i s\xc4\x83 demisioneze din postul de ministru, afirm\xc3\xa2nd c\xc4\x83 mo\xc8\x9biunea ar fi urm\xc4\x83rit de fapt, oprirea luptei \xc3\xaempotriva corup\xc8\x9biei, \xc3\xaen condi\xc8\x9biile \xc3\xaen care \xc8\x99apte parlamentari fuseser\xc4\x83 inculpa\xc8\x9bi \xc3\xaen 2006 sub acuza\xc8\x9bia de corup\xc8\x9bie \xc8\x99i fraude. Unii dintre ei au votat mo\xc8\x9biunea \xc3\xaempotriva Monic\xc4\x83i Macovei, ignor\xc3\xa2nd conflictul de interese \xc3\xaen care se aflau. Premierul C\xc4\x83lin Popescu-T\xc4\x83riceanu a refuzat \xc8\x99i el s\xc4\x83 o demit\xc4\x83 pe Monica Macovei \xc8\x99i a declarat: \xe2\x80\x9eNu exist\xc4\x83 o obliga\xc8\x9bie ca ministrul care este sanc\xc8\x9bionat cu o astfel de mo\xc8\x9biune s\xc4\x83 demisioneze\xe2\x80\x9c._NEWLINE_Cu toate aceste sus\xc8\x9bineri, interne \xc8\x99i externe, Monica Macovei a fost \xc3\xaenlocuit\xc4\x83 din func\xc8\x9bia de ministru al justi\xc8\x9biei la 5 aprilie 2007, odat\xc4\x83 cu restructurarea guvernului T\xc4\x83riceanu prin ie\xc8\x99irea Partidului Democrat de la guvernare. Cu ocazia bilan\xc8\x9bului, ea a prezentat printre realiz\xc4\x83ri \xc3\xaendep\xc4\x83rtarea stegule\xc8\x9belor ro\xc8\x99ii existente \xc3\xaen anul 2004 la capitolul justi\xc8\x9bie \xc8\x99i anticorup\xc8\x9bie din tratatul de aderare a Rom\xc3\xa2niei la Uniunea European\xc4\x83, demararea lucr\xc4\x83rilor pentru codul de procedur\xc4\x83 penal\xc4\x83 \xc8\x99i codul de procedur\xc4\x83 civil\xc4\x83, a c\xc4\x83ror form\xc4\x83 final\xc4\x83 era aproape definitivat\xc4\x83, informatizarea instan\xc8\x9belor parchetelor \xc8\x99i a sistemului penitenciar din Rom\xc3\xa2nia, majorarea retribu\xc8\x9biei pentru magistra\xc8\x9bi, precum \xc8\x99i independen\xc8\x9ba magistra\xc8\x9bilor \xc3\xaen rela\xc8\x9bia cu ministerul justi\xc8\x9biei._NEWLINE_Monica Macovei a declarat: \xe2\x80\x9eCred c\xc4\x83 nu mai sunt \xc3\xaen guvern pentru c\xc4\x83 am refuzat s\xc4\x83 avizez legi cu destina\xc8\x9bie \xc8\x99i pentru c\xc4\x83 am insistat pu\xc8\x9bin cam mult pe legisla\xc8\x9bia anticorup\xc8\x9bie\xe2\x80\x9d, referindu-se la \xc3\xaenver\xc8\x99unarea mai multor partide pentru a o \xc3\xaenl\xc4\x83tura de la conducerea ministerului justi\xc8\x9biei.\n_START_SECTION_\nConsilier special\n_START_PARAGRAPH_\nDup\xc4\x83 ce a p\xc4\x83r\xc4\x83sit ministerul de justi\xc8\x9bie, Macovei a fost consilier special al guvernului Fostei Republici Iugoslave a Macedoniei (FYROM) pe probleme de combatere a corup\xc8\x9biei \xc8\x99i expert al Comisiei Europene \xc3\xaen domeniul preg\xc4\x83tirii personalului de specialitate din \xc8\x9b\xc4\x83rile candidate UE._NEWLINE_La 12 noiembrie 2008, Macovei a primit premiul \xe2\x80\x9eFemeia Europei 2008\xe2\x80\x9d din partea Asocia\xc8\x9biei Interna\xc8\x9bionale pentru Promovarea Femeilor \xc3\xaen Europa (AIPFE). Premiul stabilit de un juriu de reprezentan\xc8\x9bi ai societ\xc4\x83\xc8\x9bii civile, jurnali\xc8\x99ti \xc8\x99i europarlamentari i-a fost \xc3\xaenm\xc3\xa2nat de c\xc4\x83tre pre\xc8\x99edintele Parlamentului European (PE), Hans-Gert P\xc3\xb6ttering.\n_START_SECTION_\nEuroparlamentar\n_START_PARAGRAPH_\n\xc3\x8en 2009, Macovei a candidat din partea PD-L la alegerile pentru Parlamentul European \xc3\xaen Rom\xc3\xa2nia, 2009. A fost al doilea nume de pe list\xc4\x83, dup\xc4\x83 Theodor Stolojan._NEWLINE_\xc3\x8en februarie 2013, Monica Macovei \xc8\x99i-a lansat candidatura la pre\xc8\x99edin\xc8\x9bia Partidului Democrat-Liberal (PDL). Grupul s\xc4\x83u de sus\xc8\x9bin\xc4\x83tori a fost numit "reformi\xc8\x99tii", dup\xc4\x83 mo\xc8\x9biunea sa de reformare a partidului. A pierdut alegerile \xc3\xaen fa\xc8\x9ba lui Vasile Blaga \xc8\x99i a plecat din PDL pentru a forma, \xc3\xaen anul 2015, un nou partid, numit M10, partid pe care l-a condus p\xc3\xa2n\xc4\x83 c\xc3\xa2nd a demisionat \xc3\xaen noiembrie 2018.\n_START_SECTION_\nCandidat la preziden\xc8\x9biale\n_START_PARAGRAPH_\nLa 5 august 2014, Macovei \xc8\x99i-a anun\xc8\x9bat candidatura ca independent\xc4\x83 pentru alegerile preziden\xc8\x9biale din 2 noiembrie din Rom\xc3\xa2nia, iar la 2 septembrie \xc8\x99i-a anun\xc8\x9bat demisia din PDL. Ocup\xc4\x83 pozi\xc8\x9bia a unsprezecea pe buletinul de vot._NEWLINE_\xc3\x8empreun\xc4\x83 cu Macovei au filmat videoclipuri de promovare jurnalistul Andrei Gheorghe, profesorul universitar \xc8\x99i fost pre\xc8\x99edinte al Funda\xc8\x9biei Mi\xc8\x99carea Popular\xc4\x83 Marian Preda, politologul \xc8\x99i expertul Cristian Ghinea, actri\xc8\x9ba Andreea Bibiri, omul de litere Pavel \xc8\x98u\xc8\x99ar\xc4\x83 \xc8\x99i c\xc3\xa2nt\xc4\x83rea\xc8\x9ba Maria R\xc4\x83ducanu. Politologul Vladimir Tism\xc4\x83neanu a transmis un mesaj filmat._NEWLINE_\xc3\x8en primul tur de scrutin, Macovei a ob\xc8\x9binut 4,44% din voturi (421.648), termin\xc3\xa2nd pe locul 5. Cel mai mare procentaj l-a ob\xc8\x9binut \xc3\xaen Bucure\xc8\x99ti (11,98%), dar a ob\xc8\x9binut rezultate bune \xc8\x99i \xc3\xaen zona Transilvaniei. Conform unui exit-poll IRES, ea a fost preferat\xc4\x83 mai degrab\xc4\x83 de femei dec\xc3\xa2t de b\xc4\x83rba\xc8\x9bi \xc8\x99i mai degrab\xc4\x83 de persoane cu studii superioare \xc8\x99i din mediul urban dec\xc3\xa2t de persoane cu studii medii \xc8\x99i din mediul rural.\n_START_SECTION_\nMo\xc8\x9biunea de ne\xc3\xaencredere\n_START_PARAGRAPH_\nComisarul european (UE) pentru justi\xc8\x9bie \xc8\x99i afaceri interne din 2007, Franco Frattini, \xc8\x99i-a exprimat sprijinul pentru Monica Macovei, declar\xc3\xa2nd c\xc4\x83 "Rolul jucat de ministrul Macovei este crucial \xc3\xaen consolidarea reformei". Susanne Kastner (SPD), vicepre\xc8\x99edinte al Bundestagului, a avertizat c\xc4\x83 demiterea ministrului justi\xc8\x9biei ar putea activa la nivelul UE una dintre "clauzele de salvgardare" ale Rom\xc3\xa2niei, prev\xc4\x83zute \xc3\xaen Tratatul de aderare la Uniunea European\xc4\x83._NEWLINE_Considerat\xc4\x83 de Financial Times (2006) "un erou care a transformat Rom\xc3\xa2nia din una dintre cele mai corupte p\xc4\x83r\xc8\x9bi ale Europei \xc3\xaen unul dintre cei mai credibili candida\xc8\x9bi pentru aderarea la UE\xe2\x80\x9d; apreciat\xc4\x83 de Die Welt (2006) c\xc4\x83 "pentru Rom\xc3\xa2nia, aderarea la Uniunea European\xc4\x83 aproape c\xc4\x83 nu ar fi fost posibil\xc4\x83 f\xc4\x83r\xc4\x83 Monica Macovei" \xc8\x99i "prin urmare 22 de milioane de rom\xc3\xa2ni au de ce s\xc4\x83 \xc3\xaei mul\xc8\x9bumeasc\xc4\x83"; caracterizat\xc4\x83 de Sonntagszeitung (2012) "nici un politician nu este at\xc3\xa2t de detestat de clicile corupte, de puci\xc8\x99tii la costum \xc8\x99i de c\xc4\x83tre Securitate ca Monica Macovei[, care] reprezint\xc4\x83 cealalt\xc4\x83 Rom\xc3\xa2nie, o Rom\xc3\xa2nie decent\xc4\x83"; \xc8\x99i descris\xc4\x83 de Le Monde (2013) drept "cerberul drepturilor omului" \xc8\x99i "icoana cercurilor militante".\n_START_SECTION_\nControverse legate de activitatea ministerial\xc4\x83\n_START_PARAGRAPH_\nNumele Monic\xc4\x83i Macovei a fost implicat \xc3\xaentr-o serie de scandaluri mediatice dup\xc4\x83 ce a fost numit\xc4\x83 ministru al justi\xc8\x9biei, care au avut scopul de a o compromite \xc8\x99i de a determina schimbarea sa din func\xc8\x9bie._NEWLINE_Cotidianul Evenimentul zilei din 22 iunie 2005 a publicat un articol cu titlul Viciul de procedur\xc4\x83 al ministrului Macovei, \xc3\xaen care s-a afirmat c\xc4\x83, dup\xc4\x83 ce a participat la un congres al avoca\xc8\x9bilor din Costine\xc8\x99ti, ministra Macovei ar fi mers apoi \xc3\xaentr-un local de lux, s-ar fi \xc3\xaemb\xc4\x83tat \xe2\x80\x9ecui\xe2\x80\x9d \xc8\x99i ar fi spart c\xc3\xa2teva pahare. Ziarul \xc8\x99i-a cerut ulterior scuze pentru c\xc4\x83 nu a verificat informa\xc8\x9biile._NEWLINE_Cotidianul Jurnalul Na\xc8\x9bional a publicat o a\xc8\x99a-zis\xc4\x83 dezv\xc4\x83luire, neprobat\xc4\x83 cu documente sau declara\xc8\x9bii, privind patru \xc3\xaent\xc3\xa2lniri secrete, altele dec\xc3\xa2t cea recunoscut\xc4\x83 oficial, care ar fi avut loc la guvern \xc3\xaentre Monica Macovei, C\xc4\x83lin Popescu T\xc4\x83riceanu \xc8\x99i Dinu Patriciu. Nu au putut fi prezentate \xc3\xaens\xc4\x83 dovezi._NEWLINE_Ziarul G\xc3\xa2ndul a publicat un articol \xc3\xaen care se afirma c\xc4\x83 redac\xc8\x9bia se afla \xc3\xaen posesia unei scrisori adresate de Monica Macovei pre\xc8\x99edintelui B\xc4\x83sescu \xc8\x99i premierului T\xc4\x83riceanu, prin care le cerea schimbarea procurorului care ancheta cazul Patriciu. Ulterior \xc8\x99i-a cerut scuze \xc8\x99i acest cotidian._NEWLINE_Cel mai mare scandal a fost legat de intrarea \xc3\xaen posesia p\xc4\x83rin\xc8\x9bilor s\xc4\x83i a unui apartament dintr-un imobil na\xc8\x9bionalizat din str. Intrarea Ioanid nr. 3, care, dup\xc4\x83 un proces lung, a revenit chiria\xc8\x99ilor, \xc8\x99i nu fo\xc8\x99tilor proprietari. Apartamentul fusese cump\xc4\x83rat de la stat de p\xc4\x83rin\xc8\x9bii Monic\xc4\x83i Macovei \xc3\xaen anul 1996, dar fostul proprietar cu care so\xc8\x9bii Gherghescu f\xc4\x83cuser\xc4\x83 schimb de locuin\xc8\x9b\xc4\x83 i-a dat \xc3\xaen judecat\xc4\x83 cer\xc3\xa2nd restituirea imobilului. De\xc8\x99i instan\xc8\x9bele de fond i-au dat c\xc3\xa2\xc8\x99tig de cauz\xc4\x83 fostul proprietar, ulterior Curtea Suprem\xc4\x83 de Justi\xc8\x9bie a decis ca locuin\xc8\x9ba s\xc4\x83 revin\xc4\x83 chiria\xc8\x99ilor, adic\xc4\x83 p\xc4\x83rin\xc8\x9bilor Monic\xc4\x83i Macovei. \xc3\x8entruc\xc3\xa2t sentin\xc8\x9ba a fost pronun\xc8\x9bat\xc4\x83 dup\xc4\x83 ce Monica Macovei devenise ministru de justi\xc8\x9bie, o parte a presei \xc8\x99i a opozi\xc8\x9biei parlamentare au comentat c\xc4\x83 decizia Cur\xc8\x9bii Supreme ar fi fost cumva comandat\xc4\x83 politic._NEWLINE_\xc3\x8en 2005, \xc3\xaen urma r\xc4\x83pirii unor jurnali\xc8\x99ti rom\xc3\xa2ni din Irak, presa comandat\xc4\x83 de persoane vizate de anchete de corup\xc8\x9bie o acuza c\xc4\x83 blocheaz\xc4\x83 anchetarea suspectului Mohammad Munaf pentru c\xc4\x83 a refuzat transmiterea c\xc4\x83tre autorit\xc4\x83\xc8\x9bile americane a unei cereri de extr\xc4\x83dare a acestuia. \xc3\x8en realitate, Munaf nu putea fi extr\xc4\x83dat de Statele Unite, deoarece, de\xc8\x99i era cet\xc4\x83\xc8\x9bean american, el nu se afla \xc3\xaen custodia autorit\xc4\x83\xc8\x9bilor acestei \xc8\x9b\xc4\x83ri, ci a for\xc8\x9bei multina\xc8\x9bionale din Irak. Munaf a fost judecat \xc3\xaen Irak pentru infrac\xc8\x9biuni comise acolo \xc8\x99i a fost extr\xc4\x83dat \xc3\xaen cele din urm\xc4\x83, de autorit\xc4\x83\xc8\x9bile irakiene \xc3\xaen Rom\xc3\xa2nia \xc3\xaen 2015._NEWLINE_Liderul Partidului Conservator, Dan Voiculescu, a prezentat la 27 septembrie 2006 la o conferin\xc8\x9b\xc4\x83 de pres\xc4\x83 o autoriza\xc8\x9bie de perchezi\xc8\x9bie, \xc8\x99tampilat\xc4\x83 \xc3\xaen original \xc8\x99i semnat\xc4\x83 indescifrabil \xc3\xaen alb. Dan Voiculescu a spus c\xc4\x83 respectiva autoriza\xc8\x9bie a fost semnat\xc4\x83 de Monica Macovei, pe care a acuzat-o c\xc4\x83 a fost \xe2\x80\x9eun procuror feroce \xc3\xaen timpul lui Ceau\xc8\x99escu\xe2\x80\x9c (1983 - 1989), deoarece ar fi f\xc4\x83cut parte din \xe2\x80\x9eregimul represiv\xe2\x80\x9c al fostului dictator. Ministra Macovei a declarat c\xc4\x83 acuza\xc8\x9biile lui Voiculescu reprezint\xc4\x83 "un atac personal \xc8\x99i ridicol, instrumentat prin metodele tipice ale Securit\xc4\x83\xc8\x9bii".'